Noble, Dinath kry wéér nie borgtog - Howe - Republikein
Thursday, August 08th, 04:12:47
Noble, Dinath kry wéér nie borgtog
06 February 2019 | Howe
Denver Kisting – Regter Naomi Shivute het gister in die Windhoekse hoërhof bevind sy stem saam met 'n Walvisbaaise landdros om twee mans nié op borgtog vry te laat nie.
Dié mans, mnre. Grant Noble en Azhak Dinath, word verbind met 'n reusevonds van vermoedelik kokaïen op 15 Junie 2018.
Die mans het 'n vrag met A4-papier deur hul beslote korporasie (BK), Zeeki Trading CC, bestel, het die hof gehoor. Dinath het vir die besending betaal.
Toe die vrag vermoedelik uit Suid-Amerika by die hawe aankom, is dit deursoek, waartydens die polisie na bewering op die dwelms beslag gelê het.
Die hof het onlangs gehoor voorlopige laboratoriumuitslae dui aan die stof wat gevind is, toon glo beduidende ooreenkomste met kokaïenhidrokloried.
Net 'n klein hoeveelheid van die stof is getoets, het die hof benadruk. Omdat die polisieondersoek nog aan die gang is, is die groter hoeveelheid nog nie wetenskaplik getoets nie, lui regter Shivute se 14 bladsy lange bevinding.
Tydens hul appèl het die mans onder meer aangevoer die landdros het nie in ag geneem of hulle aanvanklik reg aangekla is nie.
Hiernaas het die landdros glo ook volgens hulle verkeerdelik bevind die staat het 'n sterk saak teen hulle.
Die lasbrief, wat tydens die beslaglegging gebruik is, was volgens hulle ook ongeldig en vol gebreke.
Volgens die tweetal het die landdros ook verkeerdelik op die openbare belang gesteun ondanks 'n bevinding dat hulle waarskynlik nie op die vlug sal slaan of by die ondersoek sal inmeng wanneer hulle op borgtog vrygelaat word nie.
'n Stampvol openbare galery tydens hul landdroshofverskynings, openbare betogings, 'n petisie uit kerkgeledere en wye mediadekking is volgens hulle ook nie 'n aanduiding van die openbare belang nie.
Hulle het ook gereken daar is nie genoeg klem geplaas op die grondwetlike veronderstelling van onskuld tot die teendeel bewys is nie.
Regter Shivute het hulle nie gelyk gegee nie.
Volgens haar is die grondwetlike veronderstelling nie onbeperk nie.
Sy was eweneens van mening die landdros was reg om die omvang van die saak, die onvoltooide polisieondersoek, die gevolge van dwelms op die samelewing en die bewering dat die dwelms uit die buiteland ingesmokkel is, te oorweeg toe sy borgtog geweier het.
Mnr. Jan Wessels het vir Noble verteenwoordig, terwyl mnr. Sisa Namandje namens Dinath opgetree het.